钦定古今图书集成/明伦汇编/官常典/第719卷 > 程千里
## 钦定古今图书集成/明伦汇编/官常典/第719卷 > 程千里

按《唐书忠义传》：“千里，京兆万年人。长七尺，魁岸有力。
应募碛西，累官安西副都护。天宝末，兼北廷都护、安
西北廷节度使。突厥首领阿布思内附，本隶朔方，赐
氏李，名献忠。度属幽州，素与安禄山有怨，内惧，故叛
还碛外，数盗边。元宗患之，诏千里将兵讨捕。千里谕
葛逻禄，阴令掎角。献忠果以穷归葛逻禄，缚之，并妻”
子帐下数千人送千里所，乃献俘勤政楼，诏斩以徇。
擢千里右金吾卫大将军，留宿卫。禄山反，诏募兵河
东，即拜节度副使、云中太守，迁上党长史。贼来攻，鏖
馘多，累加开府仪同三司、礼部尚书。至德二载，贼将
蔡希德围上党，轻骑挑战。千里恃勇，开县门，率百骑
欲直禽希德，几得而救至，乃退。会桥坏马颠，为贼执，
仰首敕诸骑使还，曰：“为我报诸将，可失帅，不可失城。”
军中皆为泣下。增备固守，贼不能下，乃还。囚千里，至
东都，安庆绪伪署特进，囚客省。庆绪败，为严庄所害。
后赦令数下，追褒死难者，惟千里生见执不及云。